**Награди за принос в науката „Питагор“ 2023 г. на Министерството на образованието и науката за съществен принос на български учени и научни колективи за развитието на науката**

През 2023 г. наградите за принос в науката „Питагор“ на Министерството на образованието и науката се организират в следните категории:

* Голяма награда „Питагор“ за цялостен научен принос;
* Награда „Питагор“ за утвърден учен в областта на природните и инженерните науки;
* Награда „Питагор“ за млад учен в областта на природните и инженерните науки;
* Награда „Питагор“ за утвърден учен в областта на науките за живота и медицината;
* Награда „Питагор“ за млад учен в областта на науките за живота и медицината;
* Награда „Питагор“ за утвърден учен в областта на социалните и хуманитарните науки;
* Награда „Питагор“ за млад учен в областта на социалните и хуманитарните науки.

Общите изисквания към желаещите да участват в конкурса са:

* Попълнен формуляр за участие;
* Подадена справка с наукометрични показатели, включително патенти (при кандидатстване на колектив се подава сумарно за членовете на колектива, като в последствие журито ще го нормира към броя на участниците в колектива);
* Подадена справка за участие в международни организации и проекти;
* Ясно и конкретно формулиран принос за развитие на науката;
* Доказателства за релевантност към съответната категория.

В зависимост от категорията, за която подават документи, кандидатите трябва да представят обща справка за научните си резултати с акцент върху последните 5 години от 2018 г. за категория за утвърден учен и последните 3 години от 2020 г. за категория за млад учен.

За „Голяма награда „Питагор“ за цялостен научен принос“ се очаква обща справка за научните си постижения с акцент върху резултатите през последните 10 години.

Номинации за участие в конкурса могат да подават научни или обществени организации, група учени и индивидуални учени. В процедурата за голямата награда „Питагор“ нямат право да участват учени, носители на тази наградата от предходните 3 години.

Регламентът за участие в конкурса, както и формулярът за попълване, са публикувани на интернет страницата на министерството и на портала за наука и се попълват от всеки кандидат или номиниращ в определената категория: <https://web.mon.bg/bg/101208>

Церемонията по награждаване ще се проведе в подходящ формат около националния празник 24 май – „Ден на светите братя Кирил и Методий, на българската азбука, просвета и култура и на славянската книжовност”.

Крайният срок за подаване на предложенията е **3 април 2023 г.** на електронни адреси: vesela.vasileva@mon.bg и e.foteva@mon.bg.